ROZHODNUTIE KOMISIE
z 13. augusta 2008,
ktorým sa mení a dopĺňa rozhodnutie 2005/928/ES o harmonizácii frekvenčného pásma 169,4 - 169,8125 MHz v Spoločenstve
[oznámené pod číslom K(2008) 4311]
(Text s významom pre EHP)
(2008/673/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (1), a najmä na jeho článok 4 ods. 3,
keďže:
(1)
Rozhodnutím Komisie 2005/928/ES (2) sa harmonizuje frekvenčné pásmo 169,4 - 169,8125 MHz v Spoločenstve.
(2)
V pláne využívania rádiového spektra pre pásmo uvedené v prílohe k rozhodnutiu 2005/928/ES je opísaný kanálový raster, ktorý by mali používať rôzne aplikácie, ktoré sú v prevádzke za podmienok ustanovených v tomto rozhodnutí. Takýto raster kanálov má za cieľ umožniť kompatibilitu a zjednodušiť koexistenciu aplikácií, ktoré je povolené používať v týchto pásmach.
(3)
Podľa plánu využívania rádiového spektra je v pásme 169,4000 - 169,4750 MHz predpísaný kanálový raster 12,5 kHz a v pásme 169,4875 - 169,5875 MHz je predpísaný kanálový raster 50 kHz.
(4)
Po prijatí rozhodnutia 2005/928/ES vyplynulo z ďalších preskúmaní technických parametrov definovaných v tomto rozhodnutí, že vzhľadom na technický vývoj sú podmienky týkajúce sa kanálového rastra v pásmach 169,4000 - 169,4750 MHz a 169,4875 - 169,5875 MHz neprimerane obmedzujúce. Povolením viacerých možností kanálového rastra získajú užívatelia väčšiu flexibilitu pri výbere optimálnej šírky pásma až do 50 kHz v súlade s požiadavkami na kvalitu konkrétnych aplikácií.
(5)
Európska konferencia poštových a telekomunikačných správ (CEPT) potvrdila, že zvýšenie počtu možností kanálového rastra v týchto pásmach sa môže a malo by sa povoliť.
(6)
Rozhodnutie 2005/928/ES by sa preto malo zodpovedajúcim spôsobom zmeniť a doplniť. Podľa zmeneného a doplneného znenia tohto rozhodnutia bude možné používať kanály do 50 kHz v pásmach 169,4000 - 169,4750 MHz a 169,4875 - 169,5875 MHz.
(7)
Opatrenia ustanovené v tomto rozhodnutí sú v súlade so stanoviskom Výboru pre rádiové frekvenčné spektrum,
PRIJALA TOTO ROZHODNUTIE:
Článok 1
Rozhodnutie 2005/928/ES sa mení a dopĺňa takto:
1.
V 4. riadku plánu využívania rádiového spektra v pásme uvedenom v prílohe sa hodnota „12,5“ týkajúca sa kanálového rastra (v kHz) nahrádza v prípade kanálov 1a, 1b, 2a, 2b, 3a a 3b textom „až do 50 kHz“.
2.
V 4. riadku plánu využívania rádiového spektra v pásme uvedenom v prílohe sa hodnota „50“ týkajúca sa kanálového rastra (v kHz) nahrádza v prípade kanálov 4b+5+6a a 6b+7+8a textom „až do 50 kHz“.
Článok 2
Článok 1 sa uplatňuje od 31. októbra 2008.
Článok 3
Toto rozhodnutie je adresované členským štátom.
V Bruseli 13. augusta 2008